**ບົດໂອ້ລົມ**

**ຂອງສະຫາຍໄຊສົມພອນ ພົມວິຫານ**

**ກໍາມະການກົມການເມືອງສູນກາງພັກ,ປະທານສູນກາງແນວລາວສ້າງຊາດ**

**ຕໍ່ກອງປະຊຸມໃຫຍ່ຄັ້ງທີ XI ຂອງອົງຄະນະພັກແຂວງອັດຕະປືຄັ້ງວັນທີ 18 ກັນຍາ 2020**

**ຮຽນ: ຄະນະປະທານກອງປະຊຸມທີ່ນັບຖື!**

**ບັນດາສະຫາຍຜູ້ແທນ ແລະ ແຂກກອງປະຊຸມ ທີ່ຮັກແພງທັງຫຼາຍ!**

ຂ້າພ​ະ​ເຈົ້າ​ຮູ້ສຶກ​ເປັນກຽດ ແລະ ປິຕິຊົມຊື່ນເປັນ​ຢ່າງ​ຍິ່ງ, ທີ່​ໄດ້​ຮັບການມອບໝາຍຈາກກົມການເມືອງສູນກາງພັກ, ໃຫ້ຂ້າພະເຈົ້າເຂົ້າຮ່ວມກອງປະຊຸມໃຫຍ່ຂອງອົງຄະນະພັກ ຄັ້ງທີ XI ຂອງແຂວງອັດຕະປື ໃນເທື່ອນີ້, ກ່ອນ​ອື່ນ**,** ຂ້າພະ​ເຈົ້າ ຂໍສະແດງຄວາມຂໍານັບຊົມເຊີຍຕໍ່ກອງປະຊຸມໃຫຍ່ຄັ້ງທີ XI ຂອງອົງຄະນະພັກແຂວງອັດຕະປື, ຖືໂອກາດນີ້ ຂໍ​ນຳ​ເອົາ​ຄວາ​ມ​ເປັນຫ່ວງ​ເປັນ​ໄຍ, ຄວາມ​ສາມັກຄີ​ຮັກ​ແພງອັນ​ສະໜິດສະໜົມ, ຄໍາ​ອວຍພອນ​ໄຊ​ອັນ​ປະ​ເສີດ​ຂອງ​ກົມ​ການ​ເມືອງ ​ແລະ ​ຄະນະ​ເລຂາທິການ​ສູນ​ກາງ​ພັກ ຕໍ່ບັນດາສະຫາຍຜູ້ແທນກອງປະຊຸມ**​**ໃຫຍ່, ແຂກຖືກເຊີນທີ່ມີກຽດ, ພະນັກງານ​ປະຕິວັດ​ອາວຸ​ໂສ, ບຳນານ, ນັກຮົບແຂ່ງຂັນ ທີ່​ໄດ້​ຕັ້ງໜ້າເຂົ້າ​ຮ່ວມ​ກອງ​ປະຊຸມໃນ​ຄັ້ງ​ນີ້; ຜ່ານບັນດາສະຫາຍ ຂໍຝາກຄວາມຢື້ຢາມຖາມຂ່າວອັນອົບອຸ່ນ, ຄວາມສາມັກຄີ ຮັກແພງອັນສະໜິດສະໝົມ ໄປຍັງພະນັກງານ, ສະມາຊິກພັກ ແລະ ປະຊາຊົນບັນດາເຜົ່າ ໃນທົ່ວແຂວງອັດຕະປື ມານະໂອກາດນີ້ຢ່າງສຸດອົກສຸດໃຈ( ຂໍຊົມເຊີຍ).

**ບັນດາສະຫາຍ ທີ່ນັບຖື ແລະຮັກແພງ!**

ກອງປະຊຸມໃຫຍ່ຄັ້ງທີ XI ຂອງອົງຄະນະພັກແຂວງອັດຕະປື ໄດ້ໄຂຂຶ້ນໃນທ່າມ ກາງບັນຍາກາດທີ່ທົ່ວພັກ, ທົ່ວກອງທັບ ແລະ ທົ່ວປວງຊົນລາວທັງຊາດ ພວມອອກ ແຮງແຂ່ງຂັນກັນຈັດຕັ້ງປະຕິບັດມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກ, ແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ 8 ກໍ່ຄືການສະ ເຫຼີມສະຫຼອງວັນບຸນສໍາຄັນປະຫວັດສາດ ຂອງພັກ-ຂອງຊາດ ເພື່ອສ້າງຜົນງານຂໍ່ານັບຮັບຕ້ອນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XI ຂອງພັກປະຊາຊົນປະຕິວັດລາວ ທີ່ຈະໄຂຂຶ້ນໃນຕໍ່ໜ້າຢ່າງເປັນຂະບວນຟົດຟື້ນ.

ຄຽງຄູ່ກັນນັ້ນພວກເຮົາເຫັນແຈ້ງນໍາກັນແລ້ວວ່າ ການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ X ຂອງອົງຄະນະພັກແຂວງ ຂອງພວກສະຫາຍ ຕະຫຼອດໄລຍະ 5 ປີທີ່ຜ່ານມາ ແມ່ນຢູ່ໃນສະພາບສາກົນ, ພາກພື້ນ ແລະ ຢູ່ພາຍໃນປະເທດຂອງພວກເຮົາທີ່ເຕັມໄປດ້ວຍອຸປະສັກ ແລະ ສິ່ງທີ່ທ້າທາຍຫຼາຍປະການ; ອັນພົ້ນເດັ່ນກໍ່ແມ່ນການແຂ່ງຂັນກັນພັດທະນາທາງດ້ານເທັກໂນໂລຢີ່, ນະວັດຕະກໍາໃໝ່ຂອງບັນດາປະເທດພັດທະນາແລ້ວ ແລະ ບັນດາປະເທດກໍາລັງພັດທະນາ, ສົງຄາມການຄ້າລະຫວ່າງປະເທດມະຫາອໍານາດທາງດ້ານເສດຖະກິດ ແລະ ບັນຫາຄວາມຄັດແຍ່ງທາງດ້ານພູມລັດຖະສາດການເມືອງ, ຊຶ່ງສິ່ງເຫຼົ່ານັ້ນໄດ້ສົ່ງຜົນກະທົບທາງດ້ານບວກ ແລະ ດ້ານລົບໃຫ້ແກ່ດ້ານການເມືອງ, ຄວາມໝັ້ນຄົງ, ການຮ່ວມມື ແລະ ເສດຖະກິດລວມຂອງໂລກ ແລະ ພາກພື້ນບໍ່ໜ້ອຍ.

ຢູ່ພາຍໃນປະເທດຂອງພວກເຮົາ ກໍພົບຄວາມຫຍຸ້ງຍາກຫຼາຍດ້ານເປັນຕົ້ນ ແມ່ນດ້ານເສດຖະກິດ, ສະພາບການຂາດດູນງົບປະມານ; ພ້ອມກັນນັ້ນ, ຍັງປະເຊີນໜ້າກັບໄພພິບັດທາງທໍາມະຊາດ ແລະ ພະຍາດລະບາດຕ່າງໆ ແຕ່ເຖິງຢ່າງໃດກໍ່ຕາມ, ຜ່ານການເຄື່ອນໄຫວນໍາພາ-ຊີ້ນໍາຂອງຄະນະບໍລິຫານງານພັກແຂວງໃນ 5 ປີ ຜ່ານມາ ພວກສະຫາຍກໍຍາດໄດ້ຜົນສໍາເລັດໃນຫຼາຍດ້ານດັ່ງທີ່ໄດ້ຍົກຂຶ້ນໃນບົດລາຍງານການເມືອງ ຂ້າພະເຈົ້າກໍຕີລາຄາສູງຕໍ່ຜົນສໍາເລັດດັ່ງກ່າວເປັນຕົ້ນແມ່ນ:

**ອັນທີໜຶ່ງ:** ແຂວງພວກສະຫາຍ ຍັງຮັກສາໄດ້ ສະຖຽນລະພາບທາງດ້ານການ ເມືອງຢ່າງໜັກແໜ້ນ, ສັງຄົມມີຄວາມສະຫົງບ ແລະ ເປັນລະບຽບຮຽບຮ້ອຍ, ຊຶ່ງເປັນປັດໃຈພື້ນຖານໃຫ້ແກ່ການສ້າງສາພັດທະນາແຂວງອັດຕະປື, ສ້າງຄວາມອຸ່ນອຽນ ທຸ່ນທ່ຽງໃຫ້ປະຊາຊົນ ແລະ ສ້າງຄວາມເຊື່ອໝັ້ນ, ໄວ້ວາງໃຈໃຫ້ກັບບັນດານັກທຸ ລະກິດ, ພໍ່ຄ້າຊາວຂາຍ ໃນການຕັດສິນໃຈລົງທຶນໃສ່ວຽກງານການຜະລິດ, ທຸລະກິດ ແລະ ສ້າງເງື່ອນໄຂອໍານວຍຄວາມສະດວກໃຫ້ທົ່ວສັງຄົມ ໄດ້ເຄື່ອນໄຫວວຽກງານຢ່າງຮອບດ້ານ...

**ອັນທີສອງ:** ວຽກງານການສ້າງເສດຖະກິດ ແມ່ນຍັງຮັກສາຈັງຫວະຂອງການຂະຫຍາຍຕົວຢູ່ໃນລະດັບທີ່ດີສົມຄວນ ຖ້າທຽບໃສ່ຄາດໝາຍລວມທີ່ໄດ້ກຳນົດໄວ້ໃນໄລຍະຜ່ານມາ ເສດຖະກິດເຕີບໂຕອັດຕາສະເລ່ຍ 7,5%; ລາຍຮັບຕໍ່ຫົວຄົນບັນລຸໄດ້ 2.011 ໂດລາ, ການດຶງດູດການລົງທຶນຈາກພາຍໃນ ແລະ ຕ່າງປະເທດໄດ້ດີພໍສົມ ຄວນ, ການຟື້ນຟູຜົນກະທົບທາງໄພພິບັດເຂດເມືອງສະໜາມໄຊ ແລະ ເຂດອື່ນໆໃນທົ່ວແຂວງ, ໄດ້ຮັບການຈັດຕັ້ງປະຕິບັດຕາມແຜນການເປັນຢ່າງດີ.

**ອັນທີສາມ:** ໃນຂົງເຂດວັດທະນະທໍາ-ສັງຄົມ ກໍ່ໄດ້ຮັບການພັດທະນາຢ່າງຕໍ່ເນື່ອງ ສາມາດປະຕິບັດໄດ້ ບັນດາຕົວເລກຄາດໝາຍ SDGs ຂອງອົງການສາຫະປະຊາຊາດກໍານົດໄວ້ນັ້ນດີສົມຄວນ, ໂດຍສະເພາະແມ່ນຊີ້ວັດ ຂົງເຂດສຶກສາ, ສາ ທາລະນະສຸກ, ການພັດທະນາສີມືແຮງງານ ກໍ່ໄດ້ຮັບການຍົກລະດັບເປັນກ້າວໆ. ກໍາລັງແຮງງານໄດ້ຮັບການຄຸ້ມຄອງຖືກຕ້ອງຕາມກົດໝາຍ ແລະ ໄດ້ຮັບການເບິ່ງແຍງ ດ້ວຍນະໂຍບາຍປະກັນສັງຄົມຢ່າງກ້ວາງຂວາງຂຶ້ນ.

**ອັນທີສີ່**: ພວກສະຫາຍ ໄດ້ເອົາໃຈໃສ່ປັບປຸງກໍ່ສ້າງພັກ-ພະນັກງານ ໃຫ້ມີຄວາມໜັກແໜ້ນ, ສ້າງການຫັນປ່ຽນໃນຫຼາຍດ້ານ, ກົງຈັກການຈັດຕັ້ງພັກ, ລັດໄດ້ຮັບການປັບປຸງ, ສາມາດຕອບສະໜອງຄວາມຮຽກຮ້ອງຕ້ອງການຂອງໜ້າທີ່ການ ເມືອງໄລຍະໃໝ່ນີ້; ພ້ອມນັ້ນ, ຍັງສາມາດນໍາພາອົງການແນວລາວສ້າງຊາດ-ອົງການຈັດຕັ້ງມະຫາຊົນ ກໍ່ຄືປະຊາຊົນບັນດາເຜົ່າໃນທົ່ວແຂວງ ຮັກສາໄດ້ຄວາມສາ ມັກຄີເປັນປຶກແຜ່ນພ້ອມກັນທຸ່ມເທເຫື່ອແຮງເຂົ້າໃນພາລະກິດປົກປັກຮັກສາ ແລະ ສ້າງສາບ້ານເມືອງໃຫ້ມີຄວາມຈະເລີນກ້າວໜ້າ, ຊຶ່ງໄດ້ຕີລາຄາອອກຢູ່ໃນບົດລາຍງານການເມືອງ ແລະ ໝາກຜົນຂອງການຈັດຕັ້ງປະຕິບັດແຜນພັດທະນາເສດຖະ ກິດ-ສັງຄົມຂອງພວກສະຫາຍໃນຊຸມປີທີ່ຜ່ານມາ.

ຜົນສໍາເລັດດັ່ງກ່າວ ກໍ່ຍ້ອນຄວາມສາມັກຄີເປັນເອກະພາບພາຍໃນຄະນະພັກ ແລະ ສະມາຊິກພັກທົ່ວອົງຄະນະພັກແຂວງ, ຄວາມຕັດສິນໃຈສູງເຊິ່ງແມ່ນໝາກຜົນ ລວມຍອດແຫ່ງສະຕິປັນຍາ, ການເສີມຂະຫຍາຍປະຊາທິປະໄຕ, ຫົວຄິດປະດິດສ້າງຂອງບັນດາຄະນະພັກ, ສະມາຊິກພັກ, ພະນັກງານ, ທະຫານ, ຕໍາຫຼວດ ແລະ ປະຊາ ຊົນບັນດາເຜົ່າແຂວງອັດຕະປື ທີ່ໄດ້ປະກອບສ່ວນຢ່າງຕັ້ງໜ້າເຂົ້າໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ X ຂອງອົງຄະນະພັກແຂວງໃຫ້ມີຜົນສໍາເລັດຢ່າງຈົບງາມ.

ຕາງໜ້າກົມການເມືອງ, ຄະນະເລຂາທິການສູນກາງພັກ ແລະ ໃນນາມສ່ວນຕົວຂ້າພະເຈົ້າ ຂໍສະແດງຄວາມຍ້ອງຍໍ, ຊົມເຊີຍ ຕໍ່ຜົນສໍາເລັດ ແລະ ໝາກຜົນທີ່ພວກສະຫາຍຍາດມາໄດ້ຢ່າງສຸດອົກສຸດໃຈ **“** **ຂໍຊົມເຊີຍ ”**

**ບັນດາສະຫາຍທີ່ຮັກແພງ!**

ຜົນສໍາເລັດທີ່ຍາດມາໄດ້ ແມ່ນຫຼວງຫຼາຍ, ແຕ່ເມື່ອທຽບກັບການເລັ່ງທວງ ຂອງສະພາບການ, ຄວາມຮຽກຮ້ອງຕ້ອງການ ໃນການພັດທະນາ ກໍ່ຄືພາລະກິດປະ ຕິວັດ ຂອງພັກເຮົາໃນສະພາບແວດລ້ອມໃໝ່ ກໍ່ຍັງເຫັນມີຫຼາຍດ້ານທີ່ຕ້ອງໄດ້ເອົາ ໃຈໃສ່ບຸກບືນສູ້ຊົນໃຫ້ແຂງແຮງ ແລະ ດ້ວຍຈິດໃຈບຸກທະລຸຂຶ້ນຕື່ມອີກ. ແຂວງອັດຕະປື ກໍເປັນແຂວງໜຶ່ງຢູ່ພາກໃຕ້ ເຊິ່ງມີທ່າແຮງໃນຫຼາຍດ້ານ ແຕ່ກໍ​ຍັງ​ມີຄວາມຫຍຸ້ງ ຍາກ, ສິ່ງທ້າທາຍດ້ານຕ່າງໆຢູ່​ບໍ່​ໜ້ອຍ ເຊິ່ງໃນກອງປະຊຸມເທື່ອນີ້ ພວກສະຫາຍກໍ່ໄດ້ມີ​ຄວາມ​ກ້າຫານຍົກບັນຫາຂຶ້ນຢ່າງພາວະວິໄສ ແລະ ກົງໄປກົງມາເປັນຕົ້ນ ແມ່ນສະ ພາບຊາຍແດນລາວ-ກໍາປູເຈຍ ຍັງບໍ່ໄດ້ຮັບການແກ້ໄຂຢ່າງຂາດຕົວເທື່ອ, ການແກ້ໄຂໄພພິບັດຢູ່ເມືອງສະໜາມໄຊ ຍັງຄຸມເຄືອ, ແກ່ຍາວ ອັນໄດ້ສົ່ງຜົນສະທ້ອນບໍ່ໜ້ອຍຕໍ່ແນວຄິດຈິດໃຈຂອງປະຊາຊົນຜູ້ປະສົບຈາກໄພພິບັດດັ່ງກ່າວ; ຜົນໄດ້ຮັບໃນການພັດທະນາບໍ່ສົມຄູ່ກັບທ່າແຮງທາງດ້ານຊັບພະຍາກອນທໍາມະຊາດ; ເສດຖະກິດ-ການ ເງິນ ຍັງພົບຄວາມຫຍຸ້ງຍາກ, ປະກົດການຫຍໍ້ທໍ້ດ້ານຕ່າງໆ ຢູ່ພາຍໃນກົງຈັກພັກ-ລັດ ແລະ ໃນສັງຄົມ ຍັງບໍ່ທັນໄດ້ຮັບການແກ້ໄຂຢ່າງເຖິງຖອງ;ດ້ານແນວຄິດຂອງພະນັກງານ-ລັດຖະກອນ ກໍ່ຄືປະຊາຊົນບັນດາເຜົ່າຍັງບໍ່ທັນຫັນປ່ຽນຢ່າງຕັ້ງໜ້າ, ຮູບແບບການເຄື່ອນໄຫວວຽກງານ, ແບບແຜນການດຳລົງຊີວິດ, ການທໍາມາຫາກິນຂອງປະຊາຊົນບໍ່ທັນຫັນປ່ຽນຢ່າງຕັ້ງໜ້າແທ້; ປະກົດການລັກລອບຕັດໄມ້ແບບຊະ ຊາຍ ຂອງປະຊາຊົນຢູ່ບໍລິເວນຊາຍແດນຍັງບໍ່ໄດ້ແກ້ໄຂໃຫ້ມີຄວາມສະຫງົບແທ້. ນອກນັ້ນ, ຍັງມີດ້ານອື່ນໆ ດັ່ງທີ່ໄດ້ສະແດງອອກໃນຮ່າງລາຍງານການເມືອງ, ຮ່າງແຜນພັດທະນາເສດຖະກິດ-ສັງຄົມຂອງແຂວງ. ສາຍເຫດຕົ້ນຕໍ ກໍ່ຍັງແມ່ນຄວາມສາມາດນໍາພາ-ຄຸ້ມຄອງຂອງຄະນະພັກ ແລະ ອົງການປົກຄອງຂັ້ນຕ່າງໆ ຍັງບໍ່ທັນເຂັ້ມແຂງ, ການແບ່ງຄວາມຮັບຜິດຊອບ-ແບ່ງຂອບເຂດສິດ ແລະ ຂັ້ນຄຸ້ມຄອງ ໃນແຕ່ລະຂັ້ນຍັງບໍ່ທັນຈະແຈ້ງ;ຄວາມຮູ້ຄວາມສາມາດ, ການປະກອບພື້ນຖານວັດຖຸເຕັກນິກ, ວິທະຍາສາດ ຫຼາຍດ້ານຍັງຈໍາກັດ, ບໍ່ທັນຕອບສະໜອງໃຫ້ແກ່ການພັດທະ ນາ ກໍ່ຄືທ່າແຮງບົ່ມຊ້ອນຂອງແຂວງ.

ທັງໝົດທີ່ຂ້າພະເຈົ້າໄດ້ກ່າວມານັ້ນ ແມ່ນການສັງເກດໂດຍລວມ ຕໍ່ການນຳ ພາ-ຊີ້ນໍາ ຂອງພວກສະ​ຫາຍ​ຕະຫຼອດໄລຍະຜ່ານມາ; ແຕ່ກໍ່ຢາກໃຫ້ພວກສະຫາຍສືບ ຕໍ່ຄົ້ນຄ້ວາໃຫ້ເລິກເຊິ່ງຕື່ມ, ຊອກໃຫ້ເຫັນໄດ້ດ້ານທີ່ຈຳກັດອັນເປັນສາຍ ເຫດຕົ້ນຕໍທີ່ກົດໜ່ວງທ່ວງດຶງຕໍ່ການພັດທະນາ ກໍ່ຄືດ້ານທີ່ເຮັດໃຫ້ບົດ​ບາດ​​ການນຳພາຂອງຄະ ນະພັກບໍ່ສູງເດັ່ນ ເພື່ອພ້ອມກັນຊອກວິທີແກ້ໄຂໃຫ້ໝົດໄປ.

**ບັນດາສະຫາຍ ທີ່ຮັກແພງທັງຫຼາຍ!**

ໃນສະພາບສາກົນ ແລະ ພາກພື້ນພວມຢູ່ໃນການປ່ຽນແປງຢ່າງຮອບດ້ານ, ບໍ່ວ່າຈະເປັນການປ່ຽນແປງທາງດ້ານສະພາບດິນຟ້າອາກາດ, ກໍ່ຄືຄວາມຄັດແຍ້ງທາງດ້ານການເມືອງ-ເສດຖະກິດ,​ ໄພທໍາມະຊາດ, ໂລກລະບາດອື່ນໆ... ທີ່ເພີ້ມທະວີຄວາມຮຸນແຮງຂຶ້ນເລີ້ອຍໆ ແລະ ຍັງບໍ່ມີທ່າທີວ່າໃນຊຸມປີຕໍ່ໜ້າບັນຫາເຫົ່ານັ້ນຈະໝົດໄປໄດ້; ປັດຈຸບັນປະເທດຊາດຂອງພວກເຮົາພວມຢູ່ໃນຍຸກແຫ່ງການເຊຶ່ອມໂຍງທີ່ມີທັງກາລະໂອກາດ ແລະ ສິ່ງທ້າທາຍທົດສອບເຖິງຄວາມສາມາດນໍາພາຂອງພັກເຮົາ. ກໍຄືຂອງຄະນະພັກແຕ່ລະຂັ້ນ **ແຕ່ເຖິງຢ່າງໃດກໍ່ຕາມແຂວງອັດຕະປືກໍ່ເຄີຍມີ**ມູນເຊື້ອວິລຊົນ ແລະ ພິລາດອາດຫານໃນໄລຍະແຫ່ງການຕໍ່ສູ້ ເພື່ອເອກະ ລາດແຫ່ງຊາດ ຂອງປະຊາຊົນບັນດາເຜົ່າແຂງອັດຕະປືໃນເມື່ອກ່ອນ, ມູນເຊື້ອແຫ່ງຄວາມສາມັກຄີເປັນປຶກແຜ່ນໃນອົງຄະ​ນະ​ພັກ, ຄວາມດຸໝັ່ນຂະຫຍັນພຽນຂອງປະຊາຊົນບັນດາເຜົ່າໃນຍຸກແຫ່ງການພັດທະນາ; ພ້ອມນັ້ນ, ແຂວງອັດຕະປືກໍຍັງມີທ່າ ແຮງຫຼາຍດ້ານ. ບົນຈິດໃຈດັ່ງກ່າວ, ນັ້ນໃນກອງປະຊຸມຄັ້ງນີ້ ພວກສະຫາຍ ກໍ່ໄດ້ກໍານົດທິດທາງ, ໜ້າທີ່ ແລະ ວຽກງານຈຸດສຸມໃນຊຸມປີຕໍ່ໜ້າຢ່າງລະອຽດ, ຈະແຈ້ງສົມຄວນແລ້ວ; ​ແຕ່ໃນໂອກາດອັນມີຄວາມໝາຍສໍາຄັນນີ້ ຂ້າພະເຈົ້າ ມີຄວາມເຫັນ ເນັ້ນຕື່ມບາງອັນດັ່ງນີ້:

​ ໃນ​ຊຸມ​ປີ​ຕໍ່ໜ້າ​ ຄາດໝາຍ​ໃຫຍ່ຕົ້ນຕໍ​ຂອງ​ແຂວງອັດຕະປື ​ແມ່ນຮັບປະກັນສະ ຖຽນລະພາບທາງດ້າການເມືອງຢ່າງໜັກແໜ້ນ, ສັງຄົມມີຄວາມສະຫງົບ, ຍຸຕິທຳ; ສຸມໃສ່ຍົກລະດັບຄວາມສາມາດນໍາພາຂອງຄະນະພັກ, ປັບປຸງລະບົບການຈັດຕັ້ງຂັ້ນຕ່າງໆໃຫ້ມີການຫັນປ່ຽນຢ່າງແຂງແຮງ, ຮອບດ້ານ ແລະ ເລິກເຊິ່ງ; ສ້າງຄວາມສາມັກຄີເປັນປຶກແຜ່ນພາຍໃນພັກ, ກຳລັງປະກອບອາວຸດ ແລະ ປະຊາຊົນບັນດາ ເຜົ່າ, ເຊີດຊູນໍ້າໃຈຮັກຊາດ, ເປັນເຈົ້າຕົນເອງ, ກຸ້ມຕົນເອງ ແລະ ສ້າງຄວາມເຂັ້ມ ແຂງດ້ວຍຕົນເອງ; ຂຸດຄົ້ນທ່າແຮງບົ່ມຊ້ອນພາຍໃນ, ໝູນໃຊ້ກາລະໂອກາດ ແລະ ການຮ່ວມມືກັບເພື່ອນມິດສາກົນ, ພັດທະນາເສດຖະກິດ-ສັງຄົມໃຫ້ມີການຂະຫຍາຍຕົວຢ່າງໜັກແໜ້ນຕໍ່ເນື່ອງ, ມີຖານລາຍຮັບໝັ້ນຄົງ, ສຸມໃສ່ແກ້ໄຂຄວາມທຸກຍາກ, ຊີ ວິດການເປັນຢູ່ຂອງປະຊາຊົນດີຂຶ້ນກວ່າເກົ່າ. ໃນນັ້ນ, ສະເໜີບັນດາສະຫາຍເອົາໃຈໃສ່:

**ອັນທີໜຶ່ງ:** ພວກເຮົາຕ້ອງສືບຕໍ່ຢຶດໝັ້ນອຸດົມການຂອງພັກຢ່າງສະເໝີຕົ້ນ ສະເໝີປາຍ, ກໍາແໜ້ນຫຼັກການແລະທິດນຳແຫ່ງການກໍ່ສ້າງພັກ; ຕັ້ງໜ້າປັບປຸງປົວແປງພັກໃຫ້ປອດໃສ, ເຂັ້ມແຂງ, ໜັກແໜ້ນ ໂດຍສະເພາະຕ້ອງຮັກສາລັກສະນະນຳໜ້າ, ເປັນແບບຢ່າງໃນທຸກດ້ານຂອງສະມາຊິກພັກແຕ່ລະຂັ້ນ.

* ການນຳພາຕ້ອງຮັບປະກັນໃຫ້ໄດ້ຫຼັກການລວມສູນປະຊາທິປະໄຕ ໄດ້ຮັບການຈັດຕັ້ງປະຕິບັດຢ່າງຖືກຕ້ອງ ແລະ ເຂັ້ມງວດ, ເຮັດໃຫ້ພັກກາຍເປັນກ້ອນກໍາລັງເອກະພາບທາງດ້ານແນວຄິດ ແລະ ການກະທຳ; ໃນຕໍ່ໜ້ານີ້ ພວກສະຫາຍຕ້ອງເອົາ ໃຈໃສ່ຂະຫຍາຍປະຊາທິປະໄຕພາຍໃນພັກ ແລະ ທົ່ວສັງຄົມຕິດພັນກັບການເພີ່ມທະວີຄວາມຮັບຜິດຊອບ ແລະ ຄວາມເຂັ້ມງວດກວດຂັນທາງດ້ານລະບຽບວິໃນ, ເປັນເຈົ້າການ ແລະ ເດັດດຽ່ວຕໍ່ສູ້ຕ້ານປະກົດການຫຍໍ້ທໍ້ຕ່າງໆ ໂດຍສະເພາະປະ​ກົດ​ການອາດຍາສິດ, ເອກາທິປະໄຕ, ລ່ວງລະເມີດສິດປະຊາທິປະໄຕ ແລະ ສິດເປັນເຈົ້າຂອງປະຊາຊົນ,ລັດທິເອກະຊົນຄັບ​ແຄບ, ພາກສ່ວນກຸ່ມກ້ອນຜົນປະໂຫຍດ, ບໍ່ເຄົາ ລົບລະບຽບວິໃນ.
* ພ້ອມກັນນັ້ນ ກໍ່ຕ້ອງປະຕິບັດຫຼັກການຕິຊົມຕົນເອງ ແລະ ຕິຊົມກັນກໍ່ສ້າງກັນໃນການດຳເນີນຊີວິດພັກໃຫ້ເຂັ້ມງວດ ແລະ ເປັນປະຈຳ; ສືບຕໍ່ປັບປຸງກົງຈັກການ ຈັດຕັ້ງໃນທົ່ວອົງຄະນະພັກແຂວງ, ເມືອງໃຫ້ເຂັ້ມແຂງ, ເຄື່ອນໄຫວມີປະສິດທິພາບ, ເອົາໃຈໃສ່ບໍາລຸງ, ຍົກລະດັບເລຂາໜ່ວຍພັກ, ນາຍບ້ານໃຫ້ຮູ້ນໍາພາຢູ່ຮາກຖານ ເພື່ອເຮັດຫຼ້ອນພາລະບົດບາດນຳພາຂອງຕົນເປັນຢ່າງດີ.
* ໃນຕໍ່ໜ້ານີ້ ພວກສະຫາຍຍັງຕ້ອງໄດ້ສືບ​ຕໍ່ກໍ່ສ້າງພັກ-ພະນັກງານ ​ໃຫ້​ເຂັ້ມ​ແຂງ​ແລະ​ ໜັກແໜ້ນ, ສືບຕໍ່ຍົກສູງລະດັບຄວາມຮູ້ ແລະ ຄວາມສາມາດນໍາພາໃນຂະບວນການວຽກງານຕົວຈິງ​ໃຫ້ສູງຂຶ້ນ ໃຫ້ສາມາດເປັນ​ຫຼັກ​ແຫຼ່ງນໍາພາ​ຜັນ​ຂະຫຍາຍ ແລະ ​ຈັດ​ຕັ້ງ​ປະຕິບັດມະຕິ​ກອງ​ປະຊຸມ​ໃຫຍ່​ຄັ້ງ​ທີ XI ຂອງ​ພັກ ໃນຕໍ່ໜ້າ ​ແລະ ​ມະຕິ​ກອງ​ປະ ຊຸມ​ໃຫຍ່​ຄັ້ງ​ທີ XI ຂອງ​ອົງຄະ​ນະ​ພັກ​ແຂວງໃຫ້​​ເຂົ້າ​ສູ່​ຊີວິດຕົວ​ຈິງ ແລະ ​ມີໝາກມີ​ຜົນນັບມື້ສູງຂຶ້ນ.

**ສອງ:** ຄະນະພັກພວກເຮົາ ຕ້ອງເອົາໃຈໃສ່ນໍາພາປຸກລະດົມທົ່ວປວງຊົນເຂົ້າຮ່ວມໃນພາລະກິດປ້ອງກັນຊາດ-ປ້ອງກັນຄວາມສະຫງົບຢູ່ໃນທົ່ວສັງຄົມຢ່າງບໍ່ລົດລະເພື່ອສືບຕໍ່ສ້າງພື້ນຖານ ປະຖົມປັດໃຈທີ່ເອື້ອອໍານວຍໃຫ້ແກ່ການພັດທະນາຢ່າງຕໍ່ເນື່ອງ, ສ້າງແຮງດຶງດູດ ແລະ ຄວາມໝັ້ນໃຈໃຫ້ແກ່ການລົງທຶນໃສ່ໃນທຸກຂົງເຂດວຽກງານຢ່າງຕັ້ງໜ້າ.

**ສາມ:** ຍົກສູງບົດບາດຄວາມສາມາດນໍາພາຂອງຄະນະພັກແຕ່ລະຂັ້ນ, ກໍ່ຄືຄວາມສາມາດໃນການຄຸ້ມຄອງ-ບໍລິຫານ ຂອງອົງການປົກຄອງທຸກຂັ້ນ ໂດຍສະເພາະແມ່ນນໍາພາຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງນີ້ໃຫ້ມີຄຸນນະພາບສູງ ແລະ ແທດເຖິງກວ່າເກົ່າ; ໃນນີ້, ການກຳນົດບັນດາຄາດໝາຍສູ້ຊົນມະຫາພາກແຕ່ລະດ້ານໃຫ້ມີຄວາມສົມເຫດສົມຜົນ, ຕ້ອງໄດ້ຄໍານຶງເຖິງຄວາມອາດສາມາດໃນການຈັດ​​​​ຕັ້ງ​​ປະຕິບັດຕົວຈິງ, ໂດຍສະເພາະບັນຫາການຊອກຫາແຫຼ່ງທຶນ ພ້ອມທັງເບິ່ງທ່າແຮງບົ່ມຊ້ອນ ແລະ ກຳລັງຄວາມສາມາດຂອງຖັນແຖວບຸກຄະລະກອນ ແລະ ປະຊາຊົນ ບໍ່ໃຫ້ແລ່ນນໍາຄວາມຢາກໄດ້ຢ່າງດຽວ, ຕ້ອງໄດ້ຄົ້ນ ຄ້ວາຢ່າງເລິກເຊິ່ງ ໂດຍຖອດບົດຮຽນໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ X ຂອງອົງຄະນະພັກແຂວງຜ່ານມາ.

* ໃນຊຸມປີຕໍ່ໜ້າ ຄາດໝາຍຕົ້ນຕໍແມ່ນສຸມໃສ່ແກ້ໄຂຄວາມທຸກຍາກຂອງປະຊາ ຊົນ, ສ້າງຄວາມຢູ່ດີ, ກິນດີ ແລະ ຍົກລະດັບຊີວິດການເປັນຢູ່ ເຮັດໃຫ້ປະຊາຊົນມີຄວາມຜາສຸກ, ສ້າງພື້ນຖານເສດຖະກິດ-ສັງຄົມ ຂອງແຂວງໃຫ້ມີຄວາມໜັກແໜ້ນ ແລະ ມີການຫັນປ່ຽນທີ່ຕັ້ງໜ້າຕາມທິດພັດທະນາແບບຍືນຍົງ ແລະ ສີຂຽວ ໂດຍສະ ເພາະແມ່ນການສ້າງບ້ານຢູ່ດີກິນດີ ຢູ່ເມືືອງສະໜາມໄຊເພື່ອເຮັດໃຫ້ເປັນຕົວແບບ ກ່ຽວກັບບັນຫານີ້ພວກສະຫາຍຕ້ອງໄດ້ຄົ້ນຄວ້າໃຫ້ເລິກເຊິ່ງ ແລະ ຮອບດ້ານແທ້ໆ. ເມືອງສະໜາມໄຊ ເປັນເມືອງທີ່ໄດ້ຮັບຜົນກະທົບໂດຍກົງຈາກເຂື່ອນເຊປຽນ-ເຊ ນໍ້ານ້ອຍແຕກພັງນັ້ນ. ສະນັ້ນ, ບໍ່ອາດຫຼີກລ້ຽງໄດ້ຜົນກະທົບຕໍ່ປະຊາຊົນ ບໍ່ວ່າທາງດ້ານວັດຖຸ ກໍ່ຄືຜົນກະທົບທາງດ້ານຈິດໃຈຂອງເຂົາເຈົ້າ; ໃນໂອກາດທີ່ພວກເຮົາໄດ້ດໍາເນີນການຟື້ນຟູຊີວິດການເປັນຢູ່ໃຫ້ເຂົາເຈົ້ານີ້ ກໍ່ເປັນກາລະໂອກາດອັນດີ ທີ່ຄະນະພັກ, ຄະນະນໍາຂອງແຂວງໄດ້ມີແນວຄິດລິເລີ້ມໃໝ່ໂດຍການສ້າງບ້ານພັດທະນາ, ປະຊາຊົນຢູ່ດີກິນດີ ແລະ ກໍ່ໄດ້ຕົກລົງເລືອກເອົາເມືອງສະໜາມໄຊ ເພື່ອສ້າງເປັນຕົວແບບ. ສະນັ້ນ, ບັນດາສະຫາຍຕ້ອງໄດ້ຄົ້ນຄິດເຖິງບັນດາປັດໃຈພື້ນຖານຕ່າງໆໃຫ້ໄດ້ຢ່າງລະອຽດຖີ່ຖ້ວນ, ເປັນຕົ້ນ, ແມ່ນການຈັດສັນທີ່ຢູ່ອາໃສ, ການຈັດສັນອາຊີບທີ່ໝັ້ນທ່ຽງ, ບ່ອນທໍາການຜະລິດ ແລະ ອື່ນໆ.ໃຫ້ມີຄວາມສອດຄ່ອງ. ນອກນັ້ນ, ສິ່ງສໍາຄັນອັນໜຶ່ງ ແມ່ນຕ້ອງໄດ້ເອົາໃຈໃສ່ສ້າງ ແລະ ປັບປຸງໃຫ້ມີຄວາມສີວິໄລໃນດ້ານອາລິຍະທຳ, ໃຫ້ມີຄວາມຈະເລີນສີວິໄລທາງດ້ານວັດທະນະທຳ-ສັງຄົມ ໄປພ້ອມໆກັນ ໂດຍຕິດພັນກັບການເສີມຂະຫຍາຍມູນເຊື້ອອັນດີງາມ ຂອງເຜົ່າຢູ່ໃນເຂດດັ່ງກ່າວນັ້ນ.
* ໃຫ້ເອົາໃຈໃສ່ແກ້ບັນຫາຮີດເກົ່າຄອງເດີມ ຂາດຄວາມກະຕືລືລົ້ນໃນການພັດ ທະນາຂອງປະຊາຊົນໃນເຂດຊົນເຜົ່າ-ຫ່າງໄກ,ຍົກສູງສະຕິຄວາມເປັນເຈົ້າ, ຫົວຄິດ ປະດິດສ້າງ, ພູມປັນຍາຂອງປວງຊົນ ເຂົ້າໃນການປົກປັກຮັກສາ ແລະ ສ້າງສາພັດທະນາໃຫ້ສູງຂຶ້ນກົ່ວເກົ່າ.

**ສີ່:**ເພີ່ມທະວີການຄຸ້ມຄອງ, ບໍລິການຂອງອົງການປົກຄອງແຕ່ລະຂັ້ນໃຫ້ ມີຄວາມສັກສິດ, ເຂັ້ມງວດ, ຍຸດຕິທຳ ແລະ ບໍລິການຮັບໃຊ້ປະຊາຊົນຢ່າງແທ້ຈິງ. ໃນຕໍ່ໜ້ານີ້ ພວກສະຫາຍຈົ່ງພ້ອມກັນເອົາໃຈໃສ່ປັບປຸງກົນໄກການບໍລິການຄຸ້ມຄອງລັດ, ຄຸ້ມຄອງສັງຄົມຕາມກົດໜາຍໃຫ້ເຂັ້ມງວດ ໂດຍໃຫ້ຖືເອົາວຽກນີ້ເປັນວຽກທີ່ຮີດ່ວນ ແລະ ທັງເປັນໜ້າທີ່ຍາວນານພື້ນຖານຂອງການນຳພາຂອງພັກ, ພ້ອມກັບການສ້າງອຳນາດລັດໃຫ້ເຂັ້ມແຂງ ໄປຄວບຄູ່ກັບການພັດທະນາເສດຖະກິດ-ສັງຄົມ ພວກສະຫາຍກໍ່ຕ້ອງເອົາໃຈໃສ່ໃນການບໍລິການປະຊາຊົນໃຫ້ມີຄວາມສະດວກ, ວ່ອງໄວ ເຮັດໃຫ້ທົ່ວສັງຄົມດຳລົງຊີວິດພາຍໃຕ້ລັດຖະທຳມະນູນ ແລະ ກົດໝາຍຢ່າງເຂັ້ມງວດ ແລະຮັບປະກັນຄວາມຍຸຕິທໍາແທ້. ເອົາໃຈໃສ່ເສີມຂະຫຍາຍ ສິດເປັນເຈົ້າຂອງປະຊາຊົນ ແລະ ປົກປ້ອງຜົນປະໂຫຍດອັນຊອບທຳຂອງຜົນລະເມືອງ, ຕັ້ງໜ້າປັບປຸງກົນໄກ, ລະບຽບການອັນຈຳເປັນກ່ຽວກັບການຄຸ້ມຄອງບໍລິ ການໃຫ້ດີ ເພື່ອບໍ່ໃຫ້ມີຊ່ອງວ່າງ; ເດັດ​ຂາດກຳຈັດປັດເປົ່າປະກົດການອາດຍາສິດ, ການລ່ວງອຳນາດ, ການສໍ້ລາດບັງຫຼວງ ແລະ ປະກົດການຫຍໍ້ທໍ້ອຶ່ນໆ ເຮັດໃຫ້ກົງຈັກທົ່ວອົງຄະນະພັກແຂວງມີຄວາມປອດໃສ, ຄຸ້ມຄອງບໍລິການສັງຄົມຢ່າງມີປະສິດທິຜົນ, ສ້າງໃຫ້ລັດເຮົາກາຍເປັນລັດຂອງປະຊາຊົນ ໂດຍປະຊາຊົນ ແລະ ເພື່ອປະຊາຊົນຢ່າງແທ້ຈິງ.

**ຫ້າ:** ການສ້າງຊັບພະຍາກອນມະນຸດ (ຄົນ) ຖືເປັນປັດໄຈຕັດສິນ, ອັນ​ສໍາຄັນ ໃຫ້ສືບຕໍ່ຍູ້ແຮງລະບົບການສຶກສາໃຫ້ເຂັ້ມແຂງທົ່ວເຖິງ ເປັນຕົ້ນ ຢູ່ເຂດຊົນນະບົດຫ່າງໄກ-ສອກຫຼີກ ໃຫ້ມີເງື່ອນໄຂ ແລະ ກາລະໂອກາດ ເຂົ້າຮຽນຫຼາຍຂຶ້ນ ທັງຄວບຄູ່ກັບຄຸນນະພາບ, ໃຫ້ປະຊາຊົນມີຄວາມຮູ້, ຄວາມສາມາດ ກາຍເປັນຜູ້ຜະລິດສິນຄ້າ ທັງເປັນຜູ້ຮູ້ນຳໃຊ້ຊັບພະຍາກອນທຳມະຊາດ ທີ່ອຸດົມສົມບູນ ແລະ ເປັນທ່າແຮງຂອງແຂວງ.

ພ້ອມນັ້ນໃຫ້ສຸມໃສ່ພັດທະນາສີມືແຮງງານ ເພາະວ່າແຮງງານຂອງພວກເຮົາສ່ວນຫຼາຍແມ່ນແຮງງານທີ່ບໍ່ໄດ້ຜ່ານການຝຶກອົບຮົມ (ແຮງງານດິບ) ເຊິ່ງລວມທັງການສ້າງພະນັກງານໃຫ້ມີຄວາມຮູ້ທາງດ້ານວິຊາການ, ມີຄວາມສໍານານງານ, ມີຊ່ຽວຊານສະເພາະດ້ານ, ມີຄວາມສາມາດ ແລະ ຮູ້ນໍາພາປະຊາຊົນເຮັດຕົວຈິງ ພ້ອມທັງຍົກລະດັບຄວາມຮັບຮູ້ຂອງປະຊາຊົນໃຫ້ສູງຂຶ້ນ (ນໍາພາປະຊາຊົນໃຫ້ຮູ້ຜະ ລິດ, ຮູ້ຄ້າຂາຍ, ຮູ້ນໍາໃຊ້ເຕັກນິກວິທະຍາສາດ) ບໍ່ດັ່ງ​ນັ້ນຄວາມທຸກຍາກກໍ່ແກ້ໄຂບໍ່ໄດ້. ອັນຮີບດ່ວນ ແມ່ນຕ້ອງກໍານົດເປັນແຜນງານ, ໂຄງການຢ່າງລະອຽດ, ຈະ ແຈ້ງ ເພື່ອພັດທະນາ ​ແລະ ຍົກລະດັບສີມືແຮງງານ ແນໃສ່ສ້າງຄວາມສາມາດແກ່ງແຍ່ງແຂ່ງຂັນ; ພ້ອມກັນນັ້ນ,ຄວນຈັດສັນແຮງງານຕ່າງປະເທດໃຫ້ດີ, ສໍາຄັນແມ່ນຕ້ອງຮັບປະກັນໃຫ້ຄົນເຮົາໄດ້ຮຽນຮູ້, ພັດທະນາ ແລະ ຍົກລະດັບດ້ານທັກສະສີມືແຮງງານ, ເຕັກນິກ-ວິຊາການນໍາແຮງງານຕ່າງປະເທດໃຫ້ໄດ້ຫຼາຍ.

**ຫົກ:** ພາຍຫຼັງສໍາ​ເລັດກອງປະຊຸມໃຫຍ່ຄັ້ງນີ້ແລ້ວ ​ໃຫ້ຮີບຮ້ອນແບ່ງວຽກ-ແບ່ງງານ, ແບ່ງຄວາມຮັບຜິດຊອບພາຍ​ໃນຄະນະບໍລິຫານງານພັກແຂວງ, ຄະນະປະຈໍາພັກ​ແຂວງໃຫ້ລະອຽດ,ຈະແຈ້ງ, ບໍ່ວ່າຈະແມ່ນວຽກງານຢູ່ຂະແໜງການໃດ, ຂົງເຂດ ໃດ​ເມື່ອ​ໝູ່ຄະນະ, ການຈັດຕັ້ງ ກໍ່ຄືຂັ້ນເທິງໄດ້ມອບໝາຍໃຫ້ໄປຮັບຜິດຊອບ ກໍຕ້ອງເອົາໃຈໃສ່ປະຕິບັດດ້ວຍຄວາມຮັບຜິດຊອບ, ບໍ່ໃຫ້ເລືອກວຽກ, ຕ້ອງເຊີດຊູຄວາມເປັນເຈົ້າການຕໍ່ໜ້າທີ່ການເມືອງ, ທຸ້ມເທເຫື່ອແຮງ, ສະຕິປັນຍາ, ຄວາມຮູ້, ຄວາມສາມາດ, ມີຄວາມເສຍສະຫຼະ ເພື່ອເຮັດສໍາເລັດໜ້າທີ່. ພວກ​ເຮົາຕ້ອງ​ເຂົ້າ​ໃຈ​ນໍາ​ກັນ​ຕື່ມ​ອີກ​ວ່າການເຂົ້າມາຢູ່ໃນຄະນະບໍລິຫານ​ງານພັກແຂວງບໍ່ແມ່ນ​ເພື່ອມາເປັນອາດຍາເຈົ້ານາຍ, ບໍ່​ແມ່ນເພື່ອມາສວຍໃຊ້ໜ້າທີ່ຕໍາແໜ່ງ, ຫາຜົນປະໂຫຍດສ່ວນຕົວຕ້ອງຖື​ວ່າ ແມ່ນເຂົ້າມາ ເພື່ອຮັບໃຊ້ພາລະກິດປະຕິວັດອັນສູງສົ່ງຂອງພັກ, ນັ້ນແມ່ນ​ເຮັດທຸກສິ່ງທຸກຢ່າງ ເພື່່ອຄວາມສົມບູນພູນສຸກຂອງປະຊາຊົນ ເພື່ອຄວາມຈະເລີ​ນວັດທະນາຂອງປະ​ເທດ​ຊາດ.

**ເຈັດ:**ສໍາລັບສະຫາຍ ເລຂາພັກແຂວງ, ​ສະຫາຍ ເລັດ ໄຊຍະພອນ ໄດ້ຮັບການເລືອກຕັ້ງຄືນໃໝ່ ເພື່ອພ້ອມກັບໝູ່ຄະນະທີ່ໄດ້ຮັບການເລືອກຕັ້ງໃນກອງປະຊຸມໃຫຍ່ຄັ້ງນີ້ຈະຕ້ອງໄດ້ສືບຕໍ່ເປັນຫຼັກແຫຼ່ງ,ຊີ້ນໍາ-ນໍາພາ ເຊິ່ງສະຫາຍ ເລັດ ໄຊຍະພອນ ກໍ່ໄດ້ມີບົດຮຽນປະສົບການໃນການນໍາພາສະໄໝໜຶ່ງແລ້ວ ແຕ່ຢ່າງໃດກໍ່ດີບັນດາສະ ຫາຍທັງໝົດ ນັບທັງຄະນະພັກຊຸດເກົ່າທີ່ອອກພັກຜ່ອນຮັບອຸດໜູນບໍານານ ແລະ ຄະນະພັກຊຸດໃໝ່ຕະຫຼອດເຖິງສະມາຊິກພັກ, ພະນັກງານ, ກໍ່ຄືປະຊາຊົນບັນດາເຜົ່າຈົ່ງ​​ສືບ​ຕໍ່​ໃຫ້ການຊ່ວຍເຫຼືອສະໜັບສະໜູນ ແລະ ຮ່ວມມືກັບສະຫາຍເລຂາພັກແຂວງ ເພື່ອ​ເຮັດ​ສໍາ​ເລັດ​ໜ້າ​ທີ່​ການ​ເມືອງທີ່ກອງປະຊຸມຄັ້ງ​ນີ້ມອບໝາຍ​ໃຫ້.

**ແປດ:** ສືບ​ຕໍ່ນໍາພາ​ຊີ້​ນໍາ​ການຈັດ​ຕັ້ງຜັນຂະຫຍາຍເນື້ອໃນ ມະຕິກອງປະຊຸມໃຫຍ່ຄັ້ງນີ້ ໃຫ້ເປັນແຜນງານ, ໂຄງການ ແລະ ສ້າງເປັນນິຕິກໍາລະອຽດ ເລີ່​ມຕັ້ງ​ແຕ່​ການຈັດຕັ້ງເຜີຍແຜ່, ເຊື່ອມຊຶມ ​ໃນຄະນະບໍລິຫານງານພັກແຂວງ ລົງ​ໄປ​ເຖິງ​ຄະນະ​ພັກ​ແຕ່ລະ​ຂັ້ນ, ສະມາຊິກພັກ, ພະນັກງານ ຢູ່ບັນດາເມືອງ, ຂະແໜງການ ແລະ ຮາກຖານຕ່າງໆ ກໍ່ຄືປະຊາຊົນບັນດາເຜົ່າ ໃຫ້​ເລິກ​ເຊິ່ງ ​ແລະ ທົ່ວເຖິງ, ເພື່ອສ້າງຄວາມຮັບຮູ້ເຂົ້າໃຈ ແລະ ເປັນເອກະພາບກັນທາງດ້ານທັດສະນະ ແລະ ການກະທໍາຕົວຈິງ, ເຮັດໃຫ້ພະນັກງານ ​ແລະ​ ປະຊາຊົນມີຄວາມຮັບຮູ້, ເຂົ້າໃຈ ແລະ ເຊື່ອມຊຶ່ມ, ກໍາ​ແໜ້ນ ຕໍ່ທິດທາງ, ແຜນນະໂຍບາຍ, ຄາດໝາຍສູ້ຊົນຕ່າງໆ ​ແລະ ມີ​ຄວາມຕື່ນຕົວ ເປັນເຈົ້າການເຂົ້າຮ່ວມການຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່​ຄັ້ງ​ນີ້ ຢ່າງ​ເປັນ​ຂະ​ບວນການ​ທີ່​ແຂງ​ແຮງ, ຕໍ່​ເນື່ອງ ແລະ ມີ​ປະສິດທິ​ຜົນ.

**ບັນດາສະຫາຍ ທີ່ຮັກແພງ!**

ກອງປະຊຸມໃຫຍ່ຂອງອົງຄະ​ນະ​ພັກ ​ແຂວງອັດຕະປື ໄດ້ສໍາເລັດຕາມຈຸດປະສົງຄາດໝາຍ, ຂ້າພະເຈົ້າ ເຊື່ອໝັ້ນວ່າ ພາຍ​ໃຕ້​ການ​ຊີ້​ນໍາ ຂອງ​ຄະນະ​ພັກ​ຊຸດ​ໃໝ່ ອັນ​ມີ​ສະຫາຍ ເລັດ ໄຊຍະພອນ ​ເປັນ​ຜູ້​ນໍາ​ໜ້າ ​ແລະ ດ້ວຍມູນເຊື້ອອັນດີງາມ​ໃນ​ການ​ນໍາພາ, ຄວາມ​ເປັນ​ປຶກ​ແຜ່ນ​ແໜ້ນໜາຂອງ​ຄະນະ​ພັກ ກໍ່ຄືປະຊາຊົນບັນດາເຜົ່າໃນແຂວງ ຈະສືບຕໍ່​ເຮັດ​ໃຫ້ມະຕິກອງປະຊຸມໃຫຍ່ ຄັ້ງທີ XIຂອງອົງຄະນະພັກແຂວງຄັ້ງນີ້ ໃຫ້ປະກົດຜົນເປັນຈິງ,ເຮັດໃຫ້ແຂວງອັດຕະປືໄດ້ຮັບການພັດທະນາກ້າວຂຶ້ນຢ່າງບໍ່ຢຸດຢັ້ງ.

ທ້າຍນີ້ຂໍອວຍພອນແດ່ບັນດາສະຫາຍ ​ໃນຄະນະປະທານ, ບັນດາ​ສະຫາຍຜູ້ແທນກອງປະຊຸມ, ແຂກ, ພະນັກງານ​ປະຕິວັດ​ອາວຸ​ໂສ​ບໍານານ,ພະນັກງານ​, ທະ​ທານ, ຕໍາຫຼວດ ຕະຫຼອດ​ຮອດ​ປະຊາຊົນ​ບັນດາ​ເຜົ່າ ຈົ່ງມີສຸຂະພາບເຂັ້ມແຂງ, ມີ​ພາລະ​ນາ​ໄມ​ສົມບູນ, ມີ​ຄວາມ​ຜາ​ສຸກ​ໃນ​ຊີວິດ ​ແລະ ​​​ພ້ອມ​ກັນຈັດຕັ້ງຜັນຂະຫຍາຍມະຕິ​ກອງ​ປະຊຸມ​ໃຫຍ່​​ຄັ້ງ​ນີ້ ໃຫ້ມີຜົນສໍາເລັດອັນຈົບງາມ.

**ຂໍຂອບໃຈ**